З аднаго боку параўнальны аналіз парушэнняў у раёне, здзейсненых падлеткамі, выклікае стрыманы, але аптымізм. У 2015 годзе, напрыклад, адбылося сем злачынстваў, у 2016-ым – шэсць: чатыры крадзяжы грошай і тэлефонаў і два хуліганствы. Сціпла выглядае і лічба, якая адлюстроўвае колькасць правапарушэнняў за мінулы год – 54. Сёлета ўжо адбылося пяць выпадкаў распіцця непаўнагадовымі піва і алкагольных напояў; на 11 асобаў, якія ўцягнулі падлеткаў у п’янства, а таксама на двух работнікаў прылаўка, якія рэалізавалі алкаголь і піва падлеткам, што не дасягнулі 18-годдзя, складзены пратаколы аб адміністрацыйным правапарушэнні. Занепакоены Васіль Іванавіч і тым, што дзеці пападаюцца на крадзяжах у магазінах, і неаднойчы. За шматразовыя правапарушэнні два чалавекі накіраваны ў спецустановы закрытага тыпу. Неабыякавы Васіль Іванавіч да праблемы наркаманіі, удзелу непаўнагадовых у моладзевых фарміраваннях антыграмадскай накіраванасці. Прычынамі, якія прымушаюць юных жабінкаўцаў выбіраць у самым пачатку жыццёвага шляху крывую дарожку, з’яўляюцца няпоўныя сем’і, бацькі-п’яніцы, недастатковая ўвага дарослых, адсутнасць іхняга кантролю за дзецьмі ў вячэрні час.